રાહુલ ગાંધી કેન્દ્ર સરકારની કામગીરી પર બોલી રહ્યા હતા ત્યારે કાર્યકરોએ મોદી પર બોલવાની માગણી કરતાં તેમણે મોદી પર શાબ્દિક પ્રહાર કરતાં કહ્યું હતું કે ‘મોદી તો જનતાને પોતાને ચોકીદાર બનાવીને દેશની ચાવીઓ હાથમાં લેવાનું કહે છે. ગુજરાતમાં તેણે ચોકીદાર બનીને આખું થાણે સમાઈ જાય એટલી ૪૫,૦૦૦ એકર જમીન એક ઉદ્યોગગૃહને ટૉફીના ભાવે આપી દીધી. આ મૉડલને તમે ટૉફી કે ગુબ્બારા કોઈ પણ મૉડલ કહો, પરંતુ હકીકત તો એ છે કે તેમણે ખેડૂતો અને ગરીબોની જમીન છીનવીને અદાણીને સોંપી દીધી છે. મોદી નહોતા એ પહેલાં ૬૦ વર્ષથી ગુજરાત મરેલું પડ્યું હતું અને જનતા ઊંઘી રહી હતી, બાકી કંઈ જ નહોતું, પરંતુ જેવા મોદી પધાર્યા કે ગુજરાત જાગ્યું અને એક જ મિનિટમાં મોદીએ ગુજરાતને ચમકાવી દીધું. જોકે ભારત સ્વતંત્ર થયા બાદ ૬૦ વર્ષમાં ગુજરાતની પ્રજાએ અને ખાસ તો મહિલાઓએ પોતાનાં લોહી-પરસેવો રેડીને ત્યાં વિવિધ ઉદ્યોગ-ધંધા શરૂ કર્યા અને એની બધી જ ક્રેડિટ મોદી લઈને ફરે છે. હવે તેઓ મુંબઈ આવીને પણ કહે છે કે તમે ૬૦ વર્ષમાં કંઈ જ નથી કર્યું, હું સત્તા પર આવીશ તો મુંબઈને બદલી નાખીશ, પરંતુ આ બધી વાતો છે. ગુજરાતનું વિકાસ મૉડલ ગુજરાતની જનતાએ બનાવ્યું છે અને મહારાષ્ટ્રનું મૉડલ અહીંની જનતા બનાવશે.’